रजनीकांत से भी ज्यादा फीस, अवॉर्ड विनिंग सिंगर भी, प्रियंका चोपड़ा इनकी सादगी की फैन
Tamil Industry Famous Superstar Thalapathy Vijay Luxurious Lifestyle. थलापति विजय…तमिल इंडस्ट्री के पॉपुलर स्टार में से एक। जिनका पूरा नाम जोसेफ विजय चंद्रशेखर है। बतौर चाइल्ड एक्टर सिनेमा की दुनिया में कदम रखने वाले विजय, अपने अब तक के करिअर में कई हिट फिल्में दे चुके हैं।
थलापति विजय…तमिल इंडस्ट्री के पॉपुलर स्टार में से एक। जिनका पूरा नाम जोसेफ विजय चंद्रशेखर है। बतौर चाइल्ड एक्टर सिनेमा की दुनिया में कदम रखने वाले विजय, अपने अब तक के करिअर में कई हिट फिल्में दे चुके हैं। एक टैलेंटेड एक्टर होने के साथ-साथ थलापति विजय डांसर और सिंगर भी हैं।
उनकी 2021 में आई ‘मास्टर’ फिल्म का गाना ‘वाथी कमिंग’ खूब चर्चा में रहा। इस गाने का हुकस्टेप इतना फेमस हुआ कि 2021 के आईपीएल में सेलीब्रेशन स्टेप बन गया। चेन्नई सुपर किंग्स के ऑलराउंडर ड्वेन ब्रावो विकेट लेने के बाद कई बार इस 'वाथी कमिंग' गाने के सिग्नेचर स्टेप को कॉपी करते दिखे।
फिलहाल थलापति विजय अपने इंस्टा डेब्यू की वजह से चर्चा में हैं। थलपति विजय ने 3 अप्रैल को अपना अकाउंट बनाया और चंद घंटों में ही उनके इंस्टाग्राम पर 4 मिलियन से ज्यादा फॉलोअर्स हो गए।
आज लग्जरी लाइफ में जानिए थलापति विजय की आलीशान जिंदगी के बारे में… 
डायरेक्टर के बेटे हैं विजय, चाइल्ड आर्टिस्ट के तौर पर ली थी एंट्री
विजय के पिता एसए चंद्रशेखर कॉलीवुड यानी तमिल सिनेमा के जाने-माने डायरेक्टर हैं। विजय ने अपने पिता की 15 फिल्मों में काम किया है, जिनमें से 6 में वह बतौर चाइल्ड आर्टिस्ट नजर आए थे। 18 साल की उम्र में विजय ने नालैय्या थीरपू से अपना एक्टिंग डेब्यू किया था। इस फिल्म में उनका नाम विजय ही था। इसी नाम से उन्होंने 8 फिल्मों में काम किया है।
1992 में 'नालैय्या थीरपू' एक एवरेज फिल्म साबित हुई थी, लेकिन इसके बाद विजय तीन हिट फिल्में देकर सुपरस्टार बन गए थे। विजय ने अब तक के करियर में तकरीबन 66 फिल्मों में काम किया है, जिनमें से ज्यादातर बॉक्स-ऑफिस पर ब्लॉकबस्टर साबित हुई हैं।
मां की तरह ही विजय भी एक बेहतरीन सिंगर
थलापति विजय की मां शोभा चंद्रशेखर हैं। शोभा ने तमिल फिल्म इंडस्ट्री में बतौर प्लेबैक सिंगर कई हिट गाने दिए हैं। विजय भी अपनी मां की तरह बेहतरीन सिंगर हैं। विजय ने अपनी मां के साथ भी फिल्मों के लिए कई गाने रिकॉर्ड किए हैं।
इसके अलावा विजय ने 2012 में आई फिल्म 'थुपक्की' में एक गाना गाया था। 'गूगल गूगल' नाम का यह गाना तब बेहद पॉपुलर हुआ था। इस गाने के लिए विजय को सबसे पॉपुलर तमिल गाने का अवॉर्ड भी मिला था।
सेट पर मिलने आई फैन से विजय ने की थी शादी 
थलापति विजय की पत्नी का नाम संगीता है। उनसे विजय फिल्म पूवे उनक्कागा की रिलीज के बाद मिले थे। 1996 में चेन्नई में एक शूटिंग शेड्यूल के दौरान एक फैन की तरह संगीता सोरलिंगम विजय से मिलने आई थीं। विजय से मिलने के लिए वो यूके से आई थीं।
विजय ने इस मुलाकात के अगले दिन ही संगीता को अपने घर आने और उनके परिवार से मिलने के लिए कहा था। इसके बाद दोनों ने 25 अगस्त, 1999 को शादी की। विजय और संगीता के दो बच्चे हैं।
रोचक: प्रियंका चोपड़ा भी है थलापति विजय की फैन
विजय ने कई शानदार अभिनेत्रियों के साथ काम किया है। यहां तक कि प्रियंका चोपड़ा ने विजय के साथ ही अपने फिल्मी सफर की शुरुआत की थी। प्रिंयका और विजय की तमिल फिल्म ‘थामीजन’ थी। यह फिल्म साल 2002 में आई थी।
प्रियंका चोपड़ा ने अपनी बुक 'अनफिनिश्ड' में थलापति की खूब तारीफ की है। उन्होंने अपनी किताब में लिखा है कि विजय की विनम्रता और फैंस के साथ उनकी उदारता ने उन पर एक स्थायी और खास छाप छोड़ी थी। आज भी प्रियंका उनकी इस उदारता और विनम्रता की फैन हैं।
तमिल सुपरस्टार रजनीकांत से भी ज्यादा फीस चार्ज करते हैं विजय 
विजय सबसे ज्यादा फीस पाने वाले तमिल एक्टर हैं। विजय को अक्टूबर 2023 में रिलीज होने वाली फिल्म 'Leo' के लिए 120 करोड़ रुपए की फीस मिल रही है। फीस लेने के मामले में उन्होंने रजनीकांत को भी पछाड़ दिया है, रजनीकांत ने 'दरबार' के लिए 90 करोड़ रुपए फीस ली थी।
वैसे थलापति विजय, रजनीकांत के बहुत बड़े फैन हैं और 1985 में आई फिल्म 'नान सिवापू मनिथन' में उनके साथ बतौर चाइल्ड आर्टिस्ट काम भी कर चुके हैं।
विजय के पास समुद्र किनारे आलीशान बंगला 
रिपोर्ट्स के अनुसार विजय की नेटवर्थ 400 करोड़ रुपए से भी ज्यादा है। मौजूदा समय में विजय समुद्र किनारे एक आलीशान बंगले में रहते हैं। थलापति ने इस बंगले को हॉलीवुड स्टार टॉम क्रूज के बीच हाउस से प्रेरित होकर बनवाया है।
उनका ये बंगला चेन्नई के नीलांकरई के कैसुरिना ड्राइव स्ट्रीट पर है। मॉडर्न आर्किटेक्चर के हिसाब से बने इस बंगले में विजय अपने परिवार के साथ रहते हैं। इसे उन्होंने 70 करोड़ रुपए में खरीदा था।
लग्जरी गाड़ियों के शौकीन हैं थलापति विजय
बीस्ट और मास्टर जैसी हिट फिल्में देने वाले विजय का कार कलेक्शन किसी शोरूम से कम नहीं। उनके पास कई लग्जरी गाड़ियां हैं। विजय उन कुछ अभिनेताओं में से हैं, जिनके पास 2.5 करोड़ रुपए की रोल्स रॉयस घोस्ट है। इसके अलावा, उनके पास 2 करोड़ की ऑडी ए8 एल, 1.50 करोड़ की बीएमडब्लू 7 सीरीज और 74 लाख की फोर्ड मस्टैंग जैसी लग्जीरियस कारें शामिल हैं।
विजय कई मैरिज हॉल्स के भी मालिक 
एक्टिंग के अलाावा अपने मैरिज हॉल्स से भी करोड़ों कमाते हैं। रिपोर्ट्स की मानें तो थलापति तमिलनाडु में कई मैरिज हॉल्स और कन्वेन्शन सेंटर्स के मालिक हैं। इन मैरिज हॉल्स का नाम उनकी मां शोभा, बेटे संजय और पत्नी संगीता पर रखा गया है। मैरिज हॉल्स के अलावा विजय कोका कोला जैसे कई ब्रांड को एंडोर्स कर के सालाना करीब 10 करोड़ रुपए कमाते हैं।